આજે ભગવાન શ્રીકૃષ્ણના જન્મની ભારતીય મહિના શ્રાવણ વદ આઠમની તિથિ એટલે કે જન્માષ્ટમી. દેશભરમાં જાણીતા તીર્થમંદિરો સહિત વિવિધ સ્ળે તેની અલગઅલગ રુપ અને રંગથી વૈવિધ્યસભર ઉજવણી કરવામાં આવે છે. કહેવાય છે કે શ્રાવણ વદની આઠમની મધ્યરાત્રિએ 12 વાગે ભાઈ કંસ કારાગૃહમાં માતા દેવકીની કૂખે ભગવાન કૃષ્ણનો જન્મ થયો હતો. જે મથુરાનો માખણચોર અને ગુજરાતની દ્વારકાનો રાજા બન્યો. આ કૃષ્ણની લીલા પણ અપરંપાર છે. કાન્હાની લીલાથી લોકો જેટલા મોહિત છે તેટલા જ ભગવાન કૃષ્ણ તેના ભક્તો પર દયાવાન છે. ગુજરાતમાં ભગવાન કૃષ્ણનું મુખ્ય મંદિર એટલે જગત મંદિર દ્વારકા. આ મંદિર સાથે અનેક દંતકથાઓ જોડાયેલી છે. વિવિધતાથી ભરેલા દ્વારકાના આ મંદિરમાં ભાવિકભક્તો એક વિશેષ ધજા ચડાવે છે. આવો જાણીએ જગતમંદિરની ધજા વિશે રોચક વાતો. મથુરાથી ભાગીને-રણછોડરાય કહેવાઈને ભગવાન શ્રીકૃષ્ણએ આ નગરી વસાવી, ત્યારથી લઈ દ્વારકા યદુવંશ રાજાઓની રાજધાની રહી હતી. જેમાં સૌરાષ્ટ્રના મોટા ભાગના જિલ્લાનો સમાવેશ થતો હતો. દ્વાપર યુગમાં ભગવાન કૃષ્ણ અહીં રાજ કરતા હતા. જગત મંદિરમાં ધજા પૂજનનું પણ અનોખું મહત્વ છે. દ્વારકાધીશના મંદિર પર ફરતી ધજાને અનેક કિલોમીટર દૂરથી જોઈ શકાય છે. આ ધજા નાની નહીં પરંતુ 52 ગજની હોય છે.